**Huoli oppilaiden hyvinvoinnista?**

Kotikoulun uutuudenviehätys on jo kadonnut, ja monille oppilaille itsenäinen etäopiskelu on haastavaa. Tilanne kuormittaa koko perhettä. Opettajaa, lähiopetusta ja kouluruokaa alkaa olla yhtä ikävä kuin kavereita.

Kunnista kerrotaan, että kaikkia oppilaita ei ole tavoitettu. Syyt ovat monet, ja niistä riippuen tukitoimiin tarvitaan alueen eri toimijoita yhdessä. Ryhmä seurakunnan kouluyhteistyötä tekeviä laati työtovereille pienen muistilistan koulupudokkaiden auttamiseksi:

1. *Pidä yhteyttä*

* Kysy oppilashuoltoryhmältä, rehtorilta, opettajalta: Mitä kuuluu? Miten voisin auttaa?
* Tarkista olemassa olevista kanavistasi (esim. whatsapp-ryhmät) onko joku huolissaan kaveristaan
* Tiedustele, onko kunnassa suunnitelma, miten toimitaan, kun oppilaaseen/huoltajaan ei saada yhteyttä
* Yritä muodostaa kokonaiskuva ja oma roolisi siinä
* Selvitä, miten tilanteessa toimii etsivä nuorisotyö, kunnan nuorisotoimi, järjestöt, sosiaalitoimi, lastensuojelu?

1. *Tee itsesi nuorille näkyväksi*

* somessa
* nuorten kokoontumispaikoilla
* koulun omissa kanavissa ja etätunneilla

1. *Tarjoa seurakunnan apua*

* ruoka-apua, varsinkin yksin asuville nuorille
* laiteapua, etenkin peruskoululaisille
* keskusteluapua tutun työntekijän kanssa tai anonyymisti verkossa
* perheneuvontaa kodin ihmissuhteissa

Mieti, miten omalla viestinnälläsi tuet ja autat, sillä monet rehtorit, opettajat sekä vanhemmat ovat kuormittuneita.

**Julkaistaan myös kouluyhteistyön uutiskirjeessä (huhtikuu 2020)**